《迎大驾诗》
魏晋·潘尼

南山郁岑崟，洛川迅且急。青松荫修岭，绿蘩被广隰。

朝日顺长荫，夕暮无所集。归云乘幰浮，凄风寻帷入。

道逢深识士，举手对吾揖。世故尚未夷，崤函万崄沚。

狐狸夹两辕，豺狼当路立。翔凤婴笼槛，骐骥见维絷。

俎豆昔尝闻，军旅素未习。且少停君驾，徐待干戈戢。

作者简介：（约250—约311）西晋荥阳中牟人，字正叔。潘岳从子。少有清才，以文章见知。初应州辟。武帝太康中举秀才，迁太常博士。惠帝元康中出为宛令，有惠政。赵王司马伦篡位，齐王司马囧起兵，尼奔归，囧引为参军，与谋时务，兼掌书记。事平，封安昌公，累迁太常卿。洛阳将没，携家欲还乡，道病卒，年六十余。与潘岳以文学齐名，时称“两潘”。今有《潘太常集》辑本。